Winchesterkatedralen

Winchesterkatedralen, engelsk Winchester Cathedral) ligger i Winchester, Hampshire og er en av Englands største katedraler og et tydelig eksempel på normannisk arkitektur i England. Katedralen er sete for Winchester bispedømme i den anglikanske kirke.
Katedralen er viet til Den hellige treenighet, Peter, Paulus og den hellige Svithun.


== Old Minster ==
Den første domkirken på stedet kalles Old Minster, og ble bygd i 642. Den ble revet i 1093.
Katedralen er en del av et tidligere kloster.  Dette var en angelsaksisk katedral, og gikk inn i klosterdannelsen i 971. Benediktinerklosteret Priory of St Swithun ble lagt ned i 1539 i forbindelse med oppløsningen av Englands klostre.Det er funnet tekstiler i kirken fra saksiske konger, blant andre Edwy den rettferdige og hans hustru Ælfgifu, som begge ble begravet ved Old Minster. På kirkegården utenfor ble også biskop Svithun av Winchester begravd.


== Den normannisk romanske domkirken ==
Den eldste delen av dagens domkirke ble påbegynt i 1079, og innviet i 8. april 1093. Kirken ble bygd i en delepoke innen romansk arkitektur for kalles normannisk eller anglo-normannisk. 
Kirken er bygd som en pilegrimkirke med mye oppmerksomhet rundt biskop Svithun av Winchester. Michael Lapidge mente at en etter å ha bygget den nye katedralen trengte en lokal helgen for få til pilegrimstrafikk til kirken, og dermed øke inntektene. Svithun ble da et tilfeldig valg.Kirken beskrives også som en klosterkatedral, der prester fra et benediktinerkloster fungerte som korbrødre (kanikker) i katedralen. Biskopen var da også abbed for klosteret.Denne domkirken er i dag kjent gjennom arkeologiske utgravinger og ved at  deler er bevart. Den hadde:

Et omfattende våpenhus i vest med ett eller to tårn.
Et skip med to sideskip adskilt med søyler og pilarer.
To tverrskip mot sør og nord, med sideskip på begge sider. Over dem er det gallerier. Tverrskipene er avsluttet uten apsis. Det har trolig vært tårn her. Det var trolig kapeller på grunnplanet.
Selve koret var avsluttet med en apsis i øst. Sideskipene var forlenget østover slik at pilegrimsgangen gikk rundt koret (ambulatorium). Helt i øst var det igjen en apsis utenfor pilegrimsgangen med et kapell.
Under koret var det en krypt. Den er bevart i sin helhet.Det kraftige, firkantete sentraltårnet ble påbegynt i 1202 og har en tydelig normannisk stil. Kvinnekapellet (engelsk: Ladies Chapel) ble bygd på 1200-tallet. Det opprinnelig tårnet raste sammen i 1108.


== De gotiske delene av kirken ==
Kirken ble senere ombygd på 1300-tallet i gotisk stil, da særlig under ledelse av William av Wykeham. Den ble også ombygd på 1400- og 1500-tallet.


== Gravsteder og andre minnesmerker ==

I den sørlige transept er det et såkalt «Fishermen's Chapel», som er gravstedet til Izaak Walton. Walton, som døde i 1683, var forfatter av The Compleat Angler og en venn av John Donne. I koret er det en klokke fra HMS «Iron Duke», som var flaggskipet for admiral John Jellicoe under Jyllandsslaget i 1916.
Katedralen inneholder en helligdom over biskop Svithun av Winchester og kong Alfred den stores gravsted. Vilhelm II av England (sønn til Vilhelm Erobreren) ble begravet i katedralen 11. august 1100 etter å ha blitt drept i en jaktulykke i det nærliggende New Forest.Det såkalte Epiphany Chapel har en rekke prerafaelittiske glassmalerier, utført av Edward Burne-Jones og produsert i William Morris' verksted. Løvdekorasjonene over og under hvert bildevindu er typiske for William Morris, og i hvert fall en av de avbildede figurene har en stor likhet med Morris' hustru Jane Burden, som sto modell, særlig for Dante Gabriel Rossetti, men også for andre medlemmer av Det prerafaelittiske broderskap.


== Restaureringer og oversvømmelser ==
Restaureringsarbeid ble foretatt i årene 1905 til 1912 av T.G. Jackson, da det var fare for at bygningen skulle rase sammen. 
Grunnen under katedralen står ofte under vann, og dette medfører at krypten over er oversvømmet. Under restaureringsarbeidene på begynnelsen av 1900-tallet forsterket dykkeren William Walker en del av den nedsunkne grunnen med mer enn 25 000 sekker med betong, 115 000 betongblokker og 900 000 teglsteiner. Han arbeidet seks timer daglig i årene fra 1906 til 1912 i totalt mørke på seks meters dyp og forhindret at kirken raste sammen. Walker ble senere dekorert med Royal Victorian Order for sin innsats.
Krypten blir fortsatt ofte oversvømmet av vann, og denne inneholder en statuen «Sound II» av Antony Gormley fra 1986. I tillegg står det en byste av dykkeren William Walker.


== Viktige hendelser i tilknytning til kirkene i Winchester ==

1035 - Kong Knut den mektige blir gravlagt her - konge over Danmark, England og Norge.
1042 – Begravelsen av Hardeknut
1043 – Edvard Bekjennerens kroning.
1045 – Bryllupet mellom Edvard Bekjenneren og Edith av Wessex.
1068 – Kroningen av Matilda av Flandern som dronning.
1073 - Byggingen av den nye katedralen ble påbegynt av biskop Walkelin.
1093 - Den nye katedralen ble innviet. Det er denne som fortsatt brukes. Den gamle kirken ble revet i løpet av et år.
1100 – Begravelsen til Vilhelm II av England
1172 – Kroningen av Henrik den yngre og hans dronning Marguerite.
1194 – Den andre kroningen av Rikard I av England.
1403 – Bryllupet mellom Henrik IV av England og Johanna av Navarra.
1554 – Bryllupet mellom Maria I av England og Filip II av Spania.


== Trivia ==
Katedralen i Winchester er nok en av de få katedralene som har fått en popsang tilegnet seg, da gruppen The New Vaudeville Band i 1966 ga ut sangen «Winchester Cathedral», og denne fikk høye listeplasseringer samme år. Sangen «Cathedral» med Crosby, Stills & Nash handler også om katedralen i Winchester.


== Referanser ==


== Eksterne lenker ==
(en) Offisielt nettsted 
(en) Winchester Cathedral – kategori av bilder, video eller lyd på Commons